E L Ő T E R J E S Z T É S

**Szombathely Megyei Jogú Város közgyűlése Oktatási és Szociális Bizottsága**

**2017. március 1-i ülésére**

**Javaslat a 2017/2018. nevelési évre szóló óvodai jelentkezések időpontjára és a jelentkezés módjára**

A Nemzeti Köznevelésről szóló 2011. évi CXC. törvény /a továbbiakban: Nkt. / 83. § (2) bekezdés b) és d) pontja alapján a fenntartó dönt az óvodába történő jelentkezés módjáról, a nagyobb létszámú gyermekek egy időszakon belüli óvodai felvételének időpontjáról és az adott nevelési évben indítható óvodai csoportok számáról. Szombathely Megyei Jogú Város Közgyűlése 34/2014.(XI.3.) önkormányzati rendelete alapján kapott felhatalmazás alapján a Szervezeti és Működési Szabályzat 52. § (2) bekezdés 20. pontja ezt a jogkört az Oktatási és Szociális Bizottság hatáskörébe utalta.

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet ( továbbiakban: EMMI rend.) 20. § (1) bekezdése alapján a fenntartó az óvodai beiratkozás idejéről, az óvodai jogviszony létesítésével összefüggő eljárásról közleményt vagy hirdetményt tesz közzé a helyben szokásos módon, a beiratkozás első határnapját megelőzően legalább 30 nappal.

Szombathely Megyei Jogú Város Önkormányzata **Közleményben** tájékoztatja a szülőket a 2017/2018. nevelési évre vonatkozó óvodai beiratkozás rendjéről és **Értesítés** formájában (plakáton) teszi közzé a város óvodáinak felvételi körzetét. A Közlemény tartalmát az előterjesztés 1. számú, az Értesítés tartalmát a 2. számú melléklete tartalmazza. A **Közlemény,** az **Értesítés** honlapon való megjelenítésének tervezett határnapja 2017. március 31. A város óvodáinak felvételi körzeteit tartalmazó plakátok az óvodákban, bölcsődékben, gyermekorvosi rendelőkben, valamint az együttműködési megállapodást kötött településeken 2017. március 31. napjáig kerülnének kihelyezésre.

A nemzetiség óvodai nevelésének irányelve és a nemzetiség iskolai oktatásának irányelve kiadásairól szóló 17/2013.(III.1.) EMMI rendelet 3. § (1) pontja alapján a nemzetiségi óvodai nevelésben való részvételi igényt a következő naptári évben kezdődő nevelési évre a feladatellátásra kötelezett - az érintett helyi nemzetiségi önkormányzattal együttműködve – méri fel. Az igényfelmérés során a feladatellátás kötelezettje az érdekelt települési önkormányzat véleményének kikérésével tájékoztatót készít a szülők számára. A tájékoztatót az óvodai beiratkozásról szóló tájékoztatóval egy időben, azzal megegyező módon kell a nemzetiségi feladatellátásban érdekelt intézményekben közzétenni. A szülőknek szóló Tájékoztatót az előterjesztés 3. számú melléklete tartalmazza. A nemzetiségi önkormányzatok véleményét az Oktatási és Szociális Bizottság elnöke a bizottsági ülésen szóban ismerteti.

Az óvodai jelentkezés a „Jelentkezési lap” kitöltésével és benyújtásával történik. A szülő a jelentkezési lapot letöltheti a [www.szombathely.hu](http://www.szombathely.hu/) honlapról,illetvejelentkezés napján átveheti az óvodában. A jelentkezéshez használatos formanyomtatványt az előterjesztés 4. számú melléklete tartalmazza.

A javaslat szerint az óvodai jelentkezés időpontja valamennyi önkormányzati óvodában **2017. május 3. (szerda) és május 4. (csütörtök) 800 - 1800 óra**.

Az óvodavezetőnek az óvodai felvétel során figyelembe kell venni az Nkt. 25. § (7) bekezdése alapján az óvodai csoportok minimális, maximális és átlaglétszámát, melyet az Nkt. 4. számú melléklete határozza meg /minimális 13 fő/csoport, maximális 25 fő/csoport, átlaglétszám 20 fő/csoport /, valamint az óvoda alapító okiratában meghatározott maximálisan felvehető gyermeklétszámot.

Az újonnan induló csoportban a maximum csoportlétszám 25 fő lehet. Az Nkt. 25. § (7) bekezdése szerint az óvodai csoportra megállapított minimális és maximális létszámtól akkor lehet eltérni, ha nevelési év során a gyermek átvétele, felvétele miatt indokolt.

Az Nkt. 47. § (7) bekezdése szerint az enyhe értelmi fogyatékos, beszédfogyatékos vagy pszichés fejlődési zavarral küzdő sajátos nevelési igényű gyermeket két főként, a mozgásszervi, érzékszervi, középsúlyos értelmi fogyatékos, autizmus spektrum zavarral küzdő vagy halmozottan fogyatékos gyermeket három főként kell figyelembe venni az óvodai csoport létszámának számításánál, ha nevelésük a többi gyermekkel együtt történik.

Az óvodai felvételre vonatkozó eljárásrendet az alábbiak szerint javasoljuk meghatározni:

* az óvoda köteles felvenni, átvenni azt a gyermeket, aki a harmadik, életévét betöltötte, és lakóhelye, ennek hiányában tartózkodási helye az intézmény működési körzetében található, valamint életvitelszerűen az adott óvoda körzetében él.
* az óvoda más körzetből a harmadik életévét betöltött, szombathelyi lakcímmel rendelkező gyermeket is felveheti a szabad kapacitása terhére.

Az óvodavezető a 2017/2018. nevelési évre vonatkozó óvodai felvétel, jelentkezés során a fentiek figyelembevételével köteles eljárni.

**Az óvodai jelentkezés és a beiratkozás módjának ütemezését a 2017/2018. nevelési évre vonatkozóan az alábbiak szerint javasoljuk meghatározni.**

1. A 2017/2018. nevelési évre vonatkozó óvodai beiratkozás rendjéről készült **Közleményt**, a város óvodáinak felvételi körzetét tartalmazó **Értesítést** a [www.szombathely.hu](http://www.szombathely.hu/) honlapon, a www.szombathelyiovodak.hu weboldalon, valamint a Polgármesteri Hivatal Hirdetőtábláján **2017. március 31.** napjáig kell megjelentetni.

A város óvodáinak felvételi körzeteit tartalmazó plakátokat, a nemzetiségi óvodai nevelési igény felméréséről szóló tájékoztatót az óvodákban, bölcsődékben, gyermekorvosi rendelőkben **2017. március 31-ig kell** kihelyezni.

A plakátok elkészítésének pénzügyi forrása az Önkormányzat 2017. évi költségvetési rendelete.

2. Az óvodai jelentkezés a „**Jelentkezési lap**” kitöltésével és benyújtásával történik.

A szülők a jelentkezési lapot letölthetik a [www.szombathely.hu](http://www.szombathely.hu/) honlapról,illetve **jelentkezés napján** átvehetik az óvodákban.

A jelentkezésre **2017.** **május 3-án** (szerda) és **május 4-én** (csütörtök) kerül sor 800 - 1800 óra között.

Az óvodai felvételi jelentkezéskor be kell mutatni a szülő (gondviselő) személyi igazolványát és lakcímkártyáját, valamint gyermeke születési anyakönyvi kivonatát és lakcímkártyáját.

Nem magyar állampolgárság esetén a tartózkodásra jogosító okiratokat is be kell mutatni.

3. **2017. május 5-ig** (péntek) az óvoda beküldi az Egészségügyi és Közszolgálati Osztály Köznevelési, Sport és Ifjúsági Irodájára a jelentkezők adatait. Az Iroda a beküldött adatokból elkészíti a szükséges adatbázist.

* **2017. május 11-én** (csütörtök) óvodavezetői értekezlet keretében kerül sor a szükséges átirányítások intézmények közötti koordinálására és a felvételre vonatkozó végleges javaslat kialakítására.

Az óvodai felvétel, jelentkezés végleges kialakításának szempontjai:

* az óvodavezetőnek az óvodai felvétel során figyelembe kell venni az Nkt. 25. § (7) bekezdése és az Nkt. 4. számú melléklete alapján meghatározott csoportlétszámokat, valamint az óvoda alapító okiratában meghatározott maximálisan felvehető gyermeklétszámot.
* az óvoda más körzetből a harmadik életévét betöltött, szombathelyi lakcímmel rendelkező gyermeket a szabad kapacitása terhére felveheti.

5. Az Oktatási és Szociális Bizottság **2017.** **májusi** ülésén összegezi az óvodai jelentkezés tapasztalatait, áttekinti a várható csoportszámokat, csoportlétszámokat, és dönt az indítandó óvodai csoportok számáról.

6.Az óvodai felvétel tárgyában meghozott döntésközlésének javasolt **határnapja 2017. június 6.** A gyermeket felvevő óvoda a felvételi, átvételi kérelem elbírálásáról 2017. június 6. napjáig értesíti a szülőt.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. február „ ”**

**/:Koczka Tibor:/**

**HATÁROZATI JAVASLAT**

**...../2017. ( III.01 .) OSzB. határozat**

Szombathely Megyei Jogú Város Önkormányzatának Szervezeti és Működési Szabályzatáról szóló 34/2014.(XI.3.) Önkormányzati rendelete 52. § (2) bekezdés 20. pontjában kapott felhatalmazás alapján Szombathely Megyei Jogú Város Közgyűlésének Oktatási és Szociális Bizottsága az óvodai jelentkezés és felvétel rendjét a 2017/2018. nevelési évre vonatkozóan az alábbiak szerint fogadja el:

**1.** A 2017/2018. nevelési évre vonatkozó óvodai beiratkozás rendjéről készült **Közleményt,** a város felvételi körzetét tartalmazó **Értesítést** a [www.szombathely.hu](http://www.szombathely.hu/) honlapon, a [www.szombathelyiovodak.hu](http://www.szombathelyiovodak.hu/) weboldalon, valamint a Polgármesteri Hivatal Hirdetőtábláján **2017. március 31.** napjáig kell megjelentetni.

A város óvodáinak felvételi körzeteit tartalmazó plakátokat, a nemzetiségi óvodainevelési igényfelméréséről szóló tájékoztatót az óvodákban, bölcsődékben, gyermekorvosi rendelőkben, illetve az együttműködési megállapodást kötött településeken **2017. március 31-ig kell** kihelyezni.

A plakátok elkészítésének pénzügyi forrása az Önkormányzat 2017. évi költségvetési rendelete.

**2.** Az óvodai jelentkezés a **„Jelentkezési lap”** kitöltésével és benyújtásával történik.

A szülők a jelentkezési lapot letölthetik a [www.szombathely.hu](http://www.szombathely.hu/) honlapról,illetve **jelentkezés napján** átvehetik az óvodákban.

A jelentkezésre **2017. május 3-án (szerda) és 4-én (csütörtök) kerül sor 800 - 1800** óra között.

Az óvodai felvételi jelentkezéskor be kell mutatni a szülő (gondviselő) személyi igazolványát és lakcímkártyáját, valamint gyermeke születési anyakönyvi kivonatát és lakcímkártyáját.

Nem magyar állampolgárság esetén a tartózkodásra jogosító okiratokat is be kell mutatni.

**3. 2017. május 5-ig** (péntek) az óvoda beküldi az Egészségügyi és Közszolgálati Osztály Köznevelési, Sport és Ifjúsági Irodájára a jelentkezők adatait. A Köznevelési, Sport és Ifjúsági Iroda a beküldött adatokból elkészíti a szükséges adatbázist.

**4. 2017. május 11-én** (csütörtök) óvodavezetői értekezlet keretében kerül sor a szükséges átirányítások intézmények közötti koordinálására és a felvételre vonatkozó végleges javaslat kialakítására.

Az óvodai jelentkezés és felvétel végleges kialakításánál az alábbi szempontokat kell figyelembe venni:

* az óvodavezetőnek az óvodai felvétel során figyelembe kell venni az Nkt. 25. § (7) bekezdése és az Nkt. 4. számú melléklete alapján meghatározott csoportlétszámokat, valamint az óvoda alapító okiratában meghatározott maximálisan felvehető gyermeklétszámot,
  + az óvoda köteles felvenni, átvenni azt a gyermeket, aki a harmadik életévét betöltötte, és lakóhelye, ennek hiányában tartózkodási helye az intézmény működési körzetében található, valamint életvitelszerűen az adott óvoda körzetében él,
  + az óvoda más körzetből a harmadik életévét betöltött, szombathelyi lakcímmel rendelkező gyermeket a szabad kapacitása terhére felveheti.

**5.** Az Oktatási és Szociális Bizottság **2017.** **májusi** ülésén összegezi az óvodai jelentkezés tapasztalatait, áttekinti a várható csoportszámokat,csoportlétszámokat, és dönt az indítandó óvodai csoportok számáról, létszámáról.

**7.** A gyermeket felvevő óvoda az óvodai felvételi, átvételi kérelem elbírálásáról **2017. június 6. napjáig** értesíti a szülőt. A döntésről szóló határozatot a beiratkozáskor megadott címre postázza az óvoda. Az óvoda vezetője a felvételi kérelemnek helyt adó döntését írásban, a kérelem elutasítására vonatkozó döntését határozati formában közli a szülővel.

Az Oktatási és Szociális Bizottság felkéri az Egészségügyi és Közszolgálati Osztályt, hogy a beiratkozás lebonyolításáról gondoskodjon.

**Felelős: Rettegi Attila, az Oktatási és Szociális Bizottság elnöke**

**(Dr. Bencsics Enikő az Egészségügyi és Közszolgálati Osztály** **vezetője,**

**Kovács Balázs a Köznevelési, Sport és Ifjúsági Iroda vezetője,**

**Óvodavezetők)**

**Határidő: 2017. június 6.**